b'\n_START_ARTICLE_\nJogurt\n_START_PARAGRAPH_\nJogurt je mle\xc4\x8dni proizvod, ki nastane z bakterijsko fermentacijo mleka. Vsebuje veliko mle\xc4\x8dnih beljakovin (proteinov), kalcija, vitamina B\xe2\x82\x86 (posebno riboflavina) in vitamina B\xe2\x82\x81\xe2\x82\x82. Je najbolj znan in priljubljen produkt fermentiranih mle\xc4\x8dnih proizvodov. Jogurt proizvajajo in u\xc5\xbeivajo skoraj povsod po svetu.\n_START_SECTION_\nZgodovina\n_START_PARAGRAPH_\nObstajajo dokazi, da naj bi prve mle\xc4\x8dne izdelke za hrano pripravljali \xc5\xbee pred vsaj 5.900 leti. Prvi jogurti so verjetno nastali s spontano fermentacijo divjih bakterij. Najstarej\xc5\xa1e zapise o jogurtu pripisujejo Pliniju Starej\xc5\xa1emu, ki je zabele\xc5\xbeil, da znajo nekatera nomadska plemena\xc2\xa0\xc2\xbbzgostiti mleko v v\xc5\xa1e\xc4\x8dno kislo snov\xc2\xab. Uporabo jogurta v srednjem veku so v knjigah zapisali tudi tur\xc5\xa1ki pisci. Zgodnje evropsko sre\xc4\x8danje z jogurtom je povezano s francosko klini\xc4\x8dno zgodovino. Kralj Fran\xc3\xa7ois I. je trpel za hudo diarej, ki je ni mogel pozdraviti noben doma\xc4\x8di zdravnik. Zato je njegov zaveznik Sulejman Veli\xc4\x8dastni na dvor poslal zdravnika, ki naj bi pacienta pozdravil z jogurtom. Hvale\xc5\xbeni kralj je hitro raz\xc5\xa1iril besedo o \xc4\x8dude\xc5\xbeni hrani, ki ga je ozdravila. \xc5\xa0ele v za\xc4\x8detku 20. stoletja so prve resnej\xc5\xa1e raziskave v jogurtu dokazale obstoj mle\xc4\x8dnokislinske bakterije, ki so jo poimenovali Lactobacillus bulgaricus in nakazali njeno povezavo z zdravim \xc5\xbeivljenjem.\n_START_SECTION_\nKako nastane\n_START_PARAGRAPH_\nJogurt izdelujejo s pomo\xc4\x8djo izbranih mle\xc4\x8dnokislinskih bakterij v procesu fermentacije mleka, kjer se del laktoze spremeni v mle\xc4\x8dno kislino. Fermentacijo mleka spro\xc5\xbeijo s pomo\xc4\x8djo razli\xc4\x8dnih starter kultur kot so Bifidubacterium bifidum, Streptococcus thermophilus, Lactobacillus bulgaricus. Na podoben na\xc4\x8din pridobivajo tudi kislo mleko, kefir in ostale fermentirane izdelke.\n_START_SECTION_\nPozitivni u\xc4\x8dinki na zdravje\n_START_PARAGRAPH_\nDokazani so jogurtovi pozitivni vplivi na prebavni trakt, na zni\xc5\xbeevanje holesterola, oviranje sovra\xc5\xbenih bakterij ter lahka prebavljivost. Na\xc5\xa1tete dobrodejnosti mu dajejo kulture \xc5\xbeivih mikroorganizmov, popolne beljakovine, kalcij, vitamin B2 (riboflavin), vitamin B12, kalij, magnezij in cink._NEWLINE_Ljudje, ki ne prena\xc5\xa1ajo mle\xc4\x8dnega sladkorja (laktoze) lahko u\xc5\xbeivajo jogurt, ker se laktoza v procesu fermentacije spremeni v mle\xc4\x8dno kislino ._NEWLINE_Jogurt se uporablja tudi v medicini za zdravljenje prebavnih te\xc5\xbeav in za prepre\xc4\x8devanje diareje kot posledice uporabe antibiotikov._NEWLINE_Jogurt obi\xc4\x8dajno vsebuje ve\xc4\x8d beljakovin kot mleko. Zato je \xc5\xa1e posebno priporo\xc4\x8dljiv za starej\xc5\xa1e in za vse tiste, ki jim z njihovo prehrano ne uspe zau\xc5\xbeiti dovolj velike koli\xc4\x8dine beljakovin in kalcija.'